(দিনাজপুর২৪.কম) বিপুল প্রত্যাশা জাগিয়ে যাত্রা শুরু করলেও দায়িত্ব পালনে দেড় বছর হতে না হতেই জাহাঙ্গীরনগর বিশ্ববিদ্যালয়ের ভিসি অধ্যাপক ড. ফারজানা ইসলাম নানা গুরুতর অনিয়মে জড়িয়ে ইতিমধ্যে সমালোচনার মুখে পড়েছেন। শিক্ষক নিয়োগে অনিয়ম, প্রশাসনিক কর্মকর্তা পদে দলীয় ও স্বজনপ্রীতিকরণ, বিতর্কিতদের পদায়ন, প্রশাসনিক ধীরগতি, প্রাকৃতিক সম্পদ বিনষ্ট করাসহ নানা অভিযোগে বিতর্কিত হয়ে পড়েছে তার প্রশাসন। চাটুকারদের প্রভাব ও ভিসির শারীরিক অক্ষমতাকেই চলমান অনিয়মের নেপথ্য কারণ হিসেবে দেখছেন সংশ্লিষ্টরা। সূত্র জানায়, গত ১৩ই জুলাই কোন ধরনের বিজ্ঞপ্তি ছাড়াই প্রশাসনিক কর্মকর্তা পদে দলীয় ও স্বজনপ্রীতি করে ৬ জনকে নিয়োগ দেন ভিসি অধ্যাপক ড. ফারজানা ইসলাম। ঈদ উপলক্ষে ক্যাম্পাস বন্ধ থাকায় তড়িঘড়ি করে এ নিয়োগ দেন তিনি। এতে বিশ্ববিদ্যালয় প্রক্টরের প্রত্যক্ষ মদত আছে বলে সংশ্লিষ্ট শিক্ষকরা জানান। নিয়োগপ্রাপ্তরা শাখা ছাত্রলীগের বর্তমান কমিটির ২ জন সহ-সভাপতি, ১ জন সাংগঠনিক সম্পাদক ও ১ জন গণশিক্ষাবিষয়ক সম্পাদক। বাকি ২ জন ভিসির একান্ত সচিবের স্ত্রী ও তার অফিসের ঊর্ধ্বতন সহকারীর ছেলে। এদের অধিকাংশের বিরুদ্ধে বহিষ্কার, চাঁদাবাজি, সংঘর্ষ, নিজ ও বিরোধী সংগঠনের প্রতিপক্ষ গ্রুপের নেতাকর্মীদের মারধরসহ নানা অভিযোগ রয়েছে। এমন বিতর্কিত প্রার্থীদের কোন প্রজ্ঞাপন ছাড়াই চুক্তিভিত্তিক নিয়োগ দেয়ায় ক্ষোভ প্রকাশ করেছেন বিশ্ববিদ্যালয়ের বিভিন্ন মতাদর্শের শিক্ষকরা। এমন নিয়োগের মাধ্যমে উপাচার্য ক্ষমতাসীন ছাত্রসংগঠন ছাত্রলীগ নেতাদেরকে পুনর্বাসন শুরু করেছেন বলে অভিযোগ করেন তারা। ইতিমধ্যে বিতর্কিত নিয়োগ বাতিলের দাবিতে উপাচার্য বরাবর স্মারকলিপি প্রদান করেছে বিএনপিপন্থি শিক্ষকদের সংগঠন জাতীয়তাবাদী শিক্ষক ফোরাম। স্মারকলিপিতে তারা এ ধরনের ‘বিতর্কিত’ নিয়োগ এবং নিয়োগ প্রক্রিয়ার তীব্র নিন্দা ও প্রতিবাদ জানিয়ে অবিলম্বে এ নিয়োগ বাতিল করার দাবি জানিয়েছেন। এদিকে নজিরবিহীনভাবে ২০১৪ সালের ২৫শে অক্টোবর সাবেক ভিসি অধ্যাপক ড. শরীফ এনামুলের আপন ভাগ্নে কাজী রাসেল উদ্দিনকে (দ্বিতীয় শ্রেণী, ননথিসিসি) প্রাণরসায়ন ও অনুপ্রাণ বিজ্ঞান বিভাগে শিক্ষক হিসেবে নিয়োগ দেন এই ভিসি। ওই একই বিভাগে শিক্ষক সংকট না থাকা সত্ত্ব্বেও স্বজনপ্রীতি ও দলীয়করণের মাধ্যমে মেধা তালিকায় ১৫তম, ১৪তম, ১৩তম, ১০ম, ও ৬ষ্ঠ তম স্থান অধিকারীদের নিয়োগ দেয়া হয়। যেখানে প্রধানমন্ত্রীর কাছ থেকে স্বর্ণপদকপ্রাপ্ত, পোস্ট ডক্টরাল ডিগ্রিধারী ও শিক্ষকতায় অভিজ্ঞতাসম্পন্ন প্রার্থীরা বাদ পড়েন। বিতর্কিতদের পদায়ন: উপাচার্য হিসেবে দায়িত্ব গ্রহণের পরই অধ্যাপক ফারজানা সে সময়ে প্রশাসনের বিভিন্ন পর্যায়ে দায়িত্বরত ১৪ জন শিক্ষককে কোন কারণ ছাড়াই বিনা নোটিশে অব্যাহতি দেন। তাদের জায়গায় বিতর্কিত শিক্ষকদের পদায়ন করেন। সাবেক ভিসি অধ্যাপক ড. শরীফ এনামুলের সময় অনিয়ম-দুর্নীতির কারণে ‘চার খলিফা’ খ্যাতদের মধ্যে দু’জন অধ্যাপক এসএম বদিয়ার রহমানকে নির্মাণাধীন বেগম সুফিয়া কামাল হল ও অধ্যাপক অসিত বরণ পালকে বিশ্বকবি রবীন্দ্রনাথ ঠাকুর হলের প্রভোস্ট হিসেবে নিয়োগ দেন। এর আগের ভিসির সময় দায়িত্ব পালনে ব্যর্থতার কারণে প্রক্টর পদ থেকে অব্যাহতি নেয়া রসায়ন বিভাগের বিতর্কিত অধ্যাপক তপন কুমার সাহাকে পুনরায় প্রক্টর হিসেবে নিয়োগ দিয়ে সবচেয়ে বেশি সমালোচনার মুখে পড়েন ভিসি। ইতিমধ্যে অধ্যাপক তপনের বিরুদ্ধে ছাত্রলীগের মধ্যে বিভাজন সৃষ্টি, আওয়ামীপন্থি শিক্ষকদের মধ্যে বিভাজন সৃষ্টি, বিশ্ববিদ্যালয়ের সাম্প্রদায়িক সম্প্রতি বিনষ্টসহ নানান অভিযোগ উঠেছে। ছাত্রলীগকে বিভক্তির অপচেষ্টার কারণে একাধিকবার তার পদত্যাগে আন্দোলনে নামে শাখা ছাত্রলীগ। প্রক্টরের মতো গুরুত্বপূর্ণ দায়িত্বে থেকেও তিনি বঙ্গমাতা শেখ ফজিলাতুননেছা মুজিব হলের প্রভোস্টের দায়িত্ব বাগিয়ে নিয়েছেন। অধ্যাপক তপনকে নিয়ে আওয়ামীপন্থি শিক্ষকদের মধ্যে বিরাজমান ক্ষোভ যেকোন সময় বিস্ফোরণে রূপ নিতে পারে বলে নাম প্রকাশে অনিচ্ছুক কয়েকজন আওয়ামীপন্থ্থি শিক্ষক এ প্রতিবেদককে জানিয়েছেন। চাকরি স্থায়ীকরণ না করা, ২ বছরের অধিক সময় ধরে বায়োটেকনোলজি অ্যান্ড জেনেটিক ইঞ্জিনিয়ারিং বিভাগের প্রভাষক ড. উম্মে সালমা জোহরা, চারুকলা বিভাগের এম.এম ময়েজউদ্দিন, শারমিন জামান, প্রাণরসায়ন ও অনুপ্রাণবিজ্ঞান বিভাগের সুদীপ পাল কর্মরত থাকলেও তাদের চাকরি স্থায়ীকরণ না করে একই বিভাগে শিক্ষক নিয়োগ দেয়া হচ্ছে। এরা সাবেক প্রশাসনের সময় নিয়োগ পাওয়ায় শরীফ এনামুলের নির্দেশনা অনুযায়ী বর্তমান ভিসি তাদের চাকরি স্থায়ী করছেন না বলে শিক্ষকদের অভিযোগ।